Twee in straat dood, ander kritiek ná wrede aanvalArgieffoto ŉ Reusesoektog is van stapel gestuur na die verdagtes betrokke in ŉ dubbelmoord en poging tot moord in die Mgababa-nedersetting Dinsdagaand naby Peddie in die Oos-Kaap. Kapt. Mali Govender, woordvoerder van die polisie, het gesê polisiebeamptes op patrollie in die omgewing het omstreeks 21:55 gisteraand twee mans met erge hoofbeserings in die middel van die pad aangetref. “Hulle kon nie kommunikeer nie. Tydens die voorlopige ondersoek het die beamptes verskeie klippe in die omgewing gewaar,” het Govender gesê. Volgens Govender het die polisie sowat 30 m weg van die toneel nog ŉ man op die hoek van ŉ straat aangetref, ook met hoofbeserings. “Daar het bloed by sy ore uitgekom en hy was ook nie in staat om te kommunikeer nie. Daar was niemand in die straat nie,” het Govender gesê. Govender het gesê die twee mans, in hul twintigs, is op die toneel dood verklaar en die derde in ŉ kritieke toestand na die hospitaal gehaas. Die motief vir die voorval is onbekend en word ondersoek. Niemand is nog in verband met die voorval in hegtenis geneem nie. Die polisie het enigiemand met inligting oor die voorval versoek om die misdaadhulplyn by 08600 10111 te skakel.